  Анжелика Тихонова корреспондент Удмурт калык дӥсья «Учке мынэсьтым дэремме» III элькун фестиваль-конкурсэ пыриськон понна куриськонъёсты 1-тӥ оштолэзёзь кутозы. Ужрад 19-тӥ оштолэзе Пичи Пургаын ортчоз,  ёросысь лулчеберетъя юртлэн «Вконтакте» мерлыко вотэсысь огиназ. Фестиваль-конкурсэ удмурт модельеръёсты, дӥсь вурись студиосты, модая театръёсты, чеберлыко киужъёсъя усточиосты но лулчеберет но дышетон юртъёсын ужась клубъёсты ӧтё. Туэ фестиваль улсын пӧртэм ужрадъёс ортчозы, пӧртэм ужпумъёс ӝутэмын луозы. Озьы ик секциос ужалозы. Кылсярысь, стилист Олег Ажгихин «Правила создания коллекции одежды в эскизах, в изготовлении и в презентации на публике» темая вераськоз. Истори тодосъя кандидат Людмила Молчанова «Анализ: развивается или ассимилирует народная одежда?» юанэз сэрттыны-пертчыны юрттоз. Фольклор кырӟанъя но эктонъя «Айкай» театрлэн кивалтӥсез Пётр Данилов «Работа над полнотой и комплексностью народной одежды» темаез усьтоз. Нош реставратор Татьяна Москвина «Маршрут «В гости к берегиням» секциез нуоз. Со сяна, калык дӥсья «Учке мынэсьтым дэремме» конкурс ортчоз. Нош бӧрысь - «Подиум» шоу-фестиваль. «Учке мынэсьтым дэремме» фестиваль удмурт дизайнеръёслы, модая театръёслы но студиослы ужзэ азинтыны мылкыд сётон, удмуртъёслэн лулчеберет кылёсбуразы йылолъёсты утён но азинтон вылысь радъяське. Озьы ик усточиослэсь быгатонлыкъёссэс будэтон, удмуртъёслэсь кылёсбурзэс элькунэ инвестициос кыскыны луонлыкез сямен возьматон, вашкала калык дӥсьёсын фото- но видеоархив кылдытон ужпум пуктэ. Ужрадэз Удмуртиысь лулчеберетъя министерстволэн юрттэмен Калык творчествоя элькун юрт, Пичи Пурга ёрос администрациысь лулчеберетъя но туризмъя управление но Пичи Пургаысь лулчеберетъя юрт ортчыто. Озьы ик Олег Ажгихинлэн модалиослы «Ажиотаж» школаез но Татьяна Москвиналэн калык дӥсья «Дэрем» студиез юрттэт сёто.  Тодэ вайытом, кылем арын фестивальын Эгра, Кез, Сарапул но мукет ёросъёсысь дизайнеръёс ас ужъёссэс возьматӥзы.  Тегъёс: Лулчеберет Удмуртия фестиваль ПичиПурга удмуртъёс  